Document ID: 31998D0270

Komisijas Lēmums
(1998. gada 7. aprīlis)
par tādu atļauju atsaukšanu, kas attiecas uz augu aizsardzības līdzekļiem, kuros aktīvā viela ir fenvalerāts
(Dokuments attiecas uz EEZ)
(98/270/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Komisijas 1992. gada 11. decembra Regulu (EEK) Nr. 3600/92, ar ko nosaka sīki izstrādātus noteikumus tās darba programmas pirmā posma īstenošanai, kura minēta 8. panta 2. punktā Direktīvā 91/414/EEK par augu aizsardzības līdzekļu laišanu tirgū [1] un kurā jaunākie grozījumi izdarīti ar Regulu (EK) Nr. 1199/97 [2], un jo īpaši tās 6. panta 5. punktu,
tā kā Komisijas Regula (EK) Nr. 933/94 [3], kurā jaunākie grozījumi izdarīti ar Regulu (EK) Nr. 2230/95 [4], nosaka augu aizsardzības līdzekļu aktīvās vielas un izrauga ziņotājas dalībvalstis attiecībā uz Regulas (EEK) Nr. 3600/92 īstenošanu;
tā kā fenvalerāts ir viena no 90 aktīvajām vielām, uz ko attiecas Padomes Direktīvas 91/414/EEK [5] 8. panta 2. punktā paredzētā pirmā posma darba programma;
tā kā paziņojumu iesniedzēji izraudzītajai ziņotājai dalībvalstij formāli iesnieguši informāciju par šo vielu, ievērojot Regulas (EEK) Nr. 3600/92 6. panta 1. punkta prasības, lai pamatotu aktīvās vielas iekļaušanu Direktīvas 91/414/EEK I pielikumā;
tā kā saskaņā ar Regulas (EEK) Nr. 3600/92 6. panta 4. punktu izraudzītā ziņotāja dalībvalsts informējusi Komisiju par to, ka neviena no iesniegtajām dokumentācijām neatbilst regulas 6. panta 2. un 3. punkta prasībām;
tā kā saskaņā ar regulas 6. panta 5. punktu neviena dalībvalsts nav informējusi Komisiju par vēlmi nodrošināt to, ka šo aktīvo vielu iekļauj Direktīvas 91/414/EEK I pielikumā;
tā kā jāņem vērā tas, ka atbilstīgi darba programmai nav iesniegta pilnīga vajadzīgā dokumentācija, lai novērtētu šo vielu; tā kā šo vielu nevar novērtēt atbilstīgi darba programmai un iekļaut I pielikumā; tā kā tāpēc jāpieņem lēmums par tādu esošo atļauju atsaukšanu, kas attiecas uz augu aizsardzības līdzekļiem, kuros ir šī aktīvā viela;
tā kā šis lēmums neizslēdz iespēju turpmāk fenvalerātu novērtēt atbilstīgi noteikumiem, ko paredz Direktīvas 91/414/EEK 6. pants attiecībā uz jaunām aktīvajām vielām;
tā kā šis lēmums neskar pasākumus, ko dalībvalstis veic, lai piešķirtu papildlaiku esošo krājumu realizācijai, glabāšanai, laišanai tirgū un lietošanai saskaņā ar Direktīvas 91/414/EEK 4. panta 6. punkta noteikumiem;
tā kā šajā lēmumā paredzētie pasākumi ir saskaņā ar Pastāvīgās augu veselības komitejas atzinumu,
IR PIEŅĒMUSI ŠO LĒMUMU.
1. pants
Dalībvalstis nodrošina to, ka:
1. Atļaujas, kas attiecas uz augu aizsardzības līdzekļiem, kuros ir fenvalerāts, atsauc 12 mēnešos pēc šā lēmuma;
2. Pēc šā lēmuma pieņemšanas saskaņā ar Direktīvas 91/414/EEK 8. panta 2. punktā paredzēto izņēmumu nepiešķir vai neatjauno nevienu atļauju, kas attiecas uz augu aizsardzības līdzekļiem, kuros ir fenvalerāts.
2. pants
Šis lēmums ir adresēts dalībvalstīm.
Briselē, 1998. gada 7. aprīlī

Labels: 0
3
6